Olivia Steer a fost intervievată de Kanal D privind lipsa vaccinului anti hepatita B din maternități. Nu este doctor, nu are studii medicale și, cu toate astea, Kanal D consideră că are o părere avizată despre acest subiect. Problema Oliviei Steer nu este lipsa vaccinului, ci faptul că ea le consideră pe toate rele, toxice, mitice, pline de chimicale. Folosește momentul pentru a recita retorica trendului anti vaccinare și concentrează în 60 secunde majoritatea miturilor privind vaccinurile.

Iată ce are de spus:

Eu am o părere foarte proastă despre toate vaccinurile care se fac tuturor. Nu cred în ele pentru că toate vaccinurile au în compoziția lor mercur și aluminiu, o combinație fatală, care de cele mai multe ori dă probleme de sănătate copiilor, iar în cazurile mai grave autism. Mă țin departe de ele. Hepatita B este o boală a ficatului. Un ficat obosit, prost hrănit va face hepatita B. Dacă te hrănești corect, și te detoxifici, și mănânci multe fructe și multe legume, te imunizezi în mod natural și n-ai nevoie de niciun vaccin. Vaccinurile sunt periculoase, sunt niște produse fabricate din substanțe chimice, de sinteză, extrem de periculoase, care nu au cum să te protejeze. Vaccinurile sunt un mit, nu te protejează, te îmbolnăvesc. Poate că efectele nu sunt imediate, ca atunci când copilul începe să dezvolte tot felul de simptome grave, febră de 40 de grade, vărsături și așa mai departe, iar treptat, treptat chiar autism, dar acele substanțe se acumulează în organism și, dacă tu nu ești capabil să le scoți rapid și eficient, ele se vor transforma în tumori canceroase sau alte probleme de sănătate foarte grave. Eu cred că o mamă care se alimentează corect și își hrănește la sân copilul îi oferă nu numai dragoste, tinându-l în brațe tot timpul, pe măsură ce îl crește și-l alimentează astfel, ci îi oferă și toată protecția de care copilul are nevoie. Sunt studii, e adevărat nu populare, pentru că nimeni nu are motive să popularizeze aceste studii, care spun că-n laptele de mamă există anticorpi care se transferă copilului. (Reporter: Și dacă nu are mama lapte?). Nu există așa ceva. Laptele de mamă este secreția iubirii. Atunci când îți iubești copilul și-l ții în brațe, laptele începe să se producă. Au existat cazuri fabuloase într-un studiu UNICEF, pe care l-am citit la momentul la care eram însărcinată cu primul meu copil, care povesteau de cazul unui copil rămas orfan la naștere, luat în brațe de bunica lui, disperată să-l țină în brațe pe nepoțelul care rămăsese orfan și căreia i-a venit laptele din dragoste pentru nepotul ei. Nu există mamă care să nu aibă lapte, dacă-și iubește copilul, dacă l-a dorit și îi dorește tot binele din lume.

Vedetele au o mare influență asupra oamenilor și nu întodeauna este una bună. Imitarea gesturilor unui anumit cântăreț creează cel mult prejudicii caracterului, dar adoptarea deciziilor medicale după sfaturile date de o vedetă, ce contrazic toate recomandările medicilor poate fi o practică periculoasă nu numai pentru tine și familia ta, dar și pentru cei din jurul tău.

Olivia Steer este mamă, are un discurs afectiv, nu indiferent sau poate rece, ca al unui doctor și-l recită cu mare încredere în ceea ce spune. Asta ar putea fi suficient pentru unele mame, dar, pentru că e în contradicție mare cu ceea ce spun pediatrii, ele trebuie să-și pună întrebarea normală: „Este oare adevărat ceea ce spune Olivia Steer? ”. Să spunem că nu știi nimic despre vaccinuri, decât ceea ce știe toată lumea, că previn anumite boli. Voi extrage punctele esențiale din discurs și vom vedea cam cum e cu aceste înduioșătoare, dar false afirmații.

Părerea noastră despre vaccinuri

Chiar nu contează părerea nimănui despre vaccinuri. Prezentatorul documentarului Cosmos, pe care-l vedem la National Geographic, Neil deGrasse Tyson, spune cam așa: „Partea bună despre știință este că este adevărată, indiferent dacă tu crezi în ea sau nu”. Vaccinurile sunt parte a medicinii bazată pe dovezi, sunt rezultatul unor invenții științifice, unor studii medicale, unor minți care au petrecut mii de ore în laborator și nu mii de ore căutând informații despre vaccinuri în colțurile cele mai dubioase ale Internetului, săpând după bloguri care să confirme o părere deja formată despre acest subiect. Faptul că Olivia Steer, fără studii medicale, are o părere proastă despre vaccinuri nu schimbă cu nimic știința din spatele vaccinurilor. Ea rămâne adevărată, indiferent dacă îi place Oliviei Steer sau nu.

Combinația fatală de mercur și aluminiu și alte substanțe chimice

Este foarte obișnuit faptul că oamenii nu înțeleg că noi toți și tot ce ne înconjoară suntem rezultatul combinațiilor de substanțe chimice. Sarea de bucătărie este o substanță chimică formată din elementele chimice clor și natriu. Dacă te gândești separat la clor și-l asociezi cu produsele de curățare despre care știi că nu trebuie consumate și dacă am urma logica Oliviei Steer, n-am mai consuma sarea de bucătărie. Dacă te gândești separat la sodiu (natriu), ai putea să refuzi să mai consumi sarea de bucătărie atunci când afli că pulberea de sodiu în prezența oxigenului explodează. Asta e logică simplă, dar nu trebuie să ne oprim aici. Conțin vaccinurile mercur și aluminiu? Răspunsul este că unele vaccinuri au conținut tiomersal, o sare de mercur și acum unele vaccinuri conțin o sare de aluminiu. Aceste substanțe chimice au anumite roluri în funcționarea vaccinurilor și, dacă ele n-ar fi prezente, fie n-ar fi eficiente, fie ar fi prea periculoase pentru om. Deci Olivia Steer este neinformată privind substanțele chimice: vaccinurile nu conțin mercur, m-am uitat în prospecte și veți vedea asta aici, sărurile de aluminiu trebuie să fie în vaccinuri pentru a stimula sistemul imunitar și sunt în limitile de siguranță acceptate și sper că Olivia Steer va înțelege că felul în care folosește noțiunea de substanță chimică este total greșit, cu unicul scop de a băga frica în mămici (la televizor de data asta).

Sunt vaccinurile cauza autismului? Dar a cancerului?

Nu, vaccinurile nu sunt cauza autismului. Acest mit a apărut după ce un fost doctor cercetător, Andrew Wakefield, a publicat un studiu fraudat pe 9 copii din care ar fi reieșit că vaccinul ROR duce la autism, din motivul că este un vaccin combinat. A sugerat guvernului britanic să schimbe schema de vaccinare cu vaccinuri separate pentru rujeolă, rubeolă și oreon și, surpriză, el deja lucra la scoaterea pe piață a unor astfel de vaccinuri (nimeni nu știa despre asta atunci). Și dacă ar fi fost numai asta, dar mai era implicat și într-un proces dintre părinții unor copii cu autism și compania producătoare a acelui vaccin. Din nou, nimeni nu știa acest lucru la acea vreme. Frauda a fost descoperită, licența de doctor i-a fost retrasă, articolul a fost retras din revista Lancet dar lucrurile astea par a fi insuficiente, pentru că mitul deja s-a format: vaccinurile sunt cauza autismului. De atunci și până acum s-au făcut zeci de studii în diverse părți ale lumii, care au cuprins peste un milion de copii și nu s-a găsit nicio legătură cauzală dintre vaccinuri și autism. În lumea medicală nu este nicio controversă privind acest aspect, singura controversă pe care o mai găsiți este pe Facebook. Până acum sunt Zero cazuri de autism, nici imediat după vaccin și nici în timp care să fie din cauza vreunui vaccin. Olivia Steer este din nou prost informată și despre acest aspect al vaccinării. Despre povestea fostului doctor Wakefield găsiți aici, iar despre imensitatea studiilor vaccinuri-autism găsiți aici.

Dar despre cancer? Dacă încerci să cauți despre asta, găsești pe Internet articole despre vaccinul antipolio și infectarea lui cu un virus SV40 acum vreo 50 ani. Este adevărat, vaccinul antipolio a fost contaminat cu acest virus acum 50 de ani, dar problema a fost rezolvată. Mai mult, s-a demonstrat că acest virus nu provoacă cancer la om. Olivia Steer probabil, în acele mii de ore de informare pe Internet, n-a dat și peste aceste informații esențiale și nici nu s-a gândit să se întrebe dacă vaccinul antipolio este contaminat și acum cu SV40. Dar nu este și o demontare detaliată a acestui mit găsiți aici. Ce e mai trist este că părinții refuză două vaccinuri care protejează împotriva a două forme de cancer: cancerul la ficat din cauza hepatitei B și cancerul de col uterin din cauza virusului HPV. Cum poți să spui că îți iubești copilul când îi refuzi protecția împotriva cancerului?

Hepatita B – confundăm, confundăm, confundăm, dezinformăm

Hepatita este de mai multe feluri: cea virală (de tip A, B sau C cauzată de virusuri), toxică (din cauza medicamentelor) sau alcoolică. Olivia Steer afirmă că hepatita virală de tip B este cauzată de alimentația proastă și de obosirea ficatului. Uite, de aceea nu trebuie să promovăm la televizor vedete care nu sunt medici, pentru că fac astfel de confuzii jenante pentru ele și periculoase pentru alții. Dacă o mămică se hotărăște să refuze vaccinul pentru virusul hepatitei B și să-i dea copilului în schimb o alimentație considerată sănătoasă, face o alegere greșită. Hepatita virală de tip B este cauzată de un virus și nu de alimentație, medicamente sau alcool.

Efecte adverse reale versus boli

Dacă credeți că o febră 39 grade este periculoasă pentru copilul vostru, atunci o paralizie din cauza poliomielitei, o surzenie din cauza oreonului, o leziune permanentă a creierului din cauza rujeolei cum vi se par? Nu știați că se pot întâmpla lucrurile astea? Credeați că vaccinurile se fac pentru simple bubițe ale copilăriei? E timpul să luați fiecare boală prevenibilă prin vaccinare și să-i studiați evoluția și complicațiile și să conștientizați că sunt boli care încă mai omoară copii în spitalele din România. Ca să vă convingeți, aruncați un ochi pe situl Institutului de Sănatate Publică și vedeți cam câte avorturi a provocat rubeola în anii recenți, câte malformații pe viață, câți a băgat în spital rujeola și nu mai întrebați pe Facebook dacă sunt mămici care au avut copii nevaccinați cu rujeolă sau rubeolă, că nu le găsiți acolo, le găsiți în spitale.

Alăptarea și bolile prevenibile prin vaccinare

Prin alăptare se transmit anticorpii de la mamă la copil, la fel ca și cei ce se transmit și în timpul sarcinii, prin placentă, nu e niciun secret din asta. Unul din principalele argumente pentru care se recomandă alăptarea este dobândirea de imunitate de către copil. De aceea și eu recomand să vă alăptați copiii, chiar dacă la început poate pare a fi incredibil de greu, obositor și dureros pentru voi. Unele mame poate nu pot alăpta și nu, asta nu înseamnă că nu-și iubesc copiii. Vi-i iubiți, dar unele activiste pro-alăptare iau lucrurile în extrem și n-au nicio o problemă a înțelege și a dezvolta empatie pentru mamele care nu pot să facă asta și le lovesc acolo unde le doare mai tare: „ești o mamă denaturată care nu-și iubește copilul”. Eu aș putea spune la fel despre părinții care nu-și vaccinează copiii, ar fi asta adevărat? După mine, dacă-ți pui conștient copilul într-un așa pericol, nu prea îl iubești.

Problema e că, pentru a avea această imunitate dobândită prin alăptare, mama nu numai că trebuie să alăpteze, dar trebuie să aibă la rândul ei acești anticorpi. Apoi această imunitate dispare însă în timp, anticorpii nu sunt ai copilului, nu sunt creați de sistemul lui imunitar, nu au capacitatea de a se reproduce, mor și dispar la scurt timp de la alăptat. Apoi numărul lor nu este totdeauna suficient pentru a lupta cu virusurile, dar vă salvează schema de vaccinare care se face cât mai curând posibil pentru copil. După ce se termină cu alăptatul, copilul nu mai are de unde să primească anticorpi. Momentul poate să apară fie mai devreme de un an, fie la 4 ani gândindu-ne la unele mămici care merg cu alăptatul până la această vârstă.

Nu vă lăsați sănătatea copiilor pe mâna vedetelor. Faptul că apar pe sticlă nu le face mai deștepte, nici mame mai bune, nici doctori, nici specialiști. Când veți avea copilul bolnav din cauza rujeolei nu va veni Olivia Steer să vă explice că ea a avut dreptate și medicii sunt niște inculți care nu știu nimic. Nu, nu vă mai gândiți că va veni, că nu va veni. Tot doctorii vă vor salva copilul, dacă vor putea și vă asigur că atunci nu veți mai avea niciun gând dacă aparatele la care sunt conectați cauzează cancer sau dacă tratamentele care li se dau conțin aluminiu și mercur. Va fi ultima voastră grijă.

Interviul îl găsiți aici, pe situl Kanal D.